stanford-oval/wikipedia huggingface dataset:
Bella Swan
Esiintymiset > Aamunkoi

Aamunkoin alussa, Bella ja Edward menevät naimisiin Alicen järjestämässä seremoniassa. He viettävät kuherruskuukautensa Esmensaarella, pienellä fiktionaalisella saarella, jonka Carlisle antoi lahjaksi Esmelle. He saattavat avioliittonsa täydelliseksi, mutta rakastelu tuottaa erimielisyyksiä nuorelle parille: Edward on kauhuissaan siitä, että hän aiheutti mustelmia vaimolleen, mutta Bella inttää olevansa aivan kunnossa ja tahtoo rakastella Edwardin kanssa uudelleen. Edward vannoo, ettei tee samaa uudestaan Bellan ollessa ihminen, mikä kaihertaa tuoreen avioparin välejä. Pian Bella huomaa olevansa raskaana ja he lähtevät takaisin Forksiin Edwardin soitettua lääkäri Carlislelle.
Nopeasti kasvava sikiö alkaa imeä Bellan terveyttä itseensä, ja Edward yrittää saada Bellan tekemään abortin, pelastaakseen vaimonsa elämän. Bella kuitenkin tuntee siteen itsensä ja syntymättömän lapsensa välillä ja vaatii saada synnyttää. Pian Edwardkin rupeaa rakastamaan vauvaa, kun hän alkaa kuulla vauvan ajatukset ja tajuaa, että vauvakin rakastaa Bellaa, eikä tietoisesti satuta häntä.
Bella on kuolemaisillaan synnyttäessään vauvaa, mutta silti Edward toimittaa onnekkaasti heidän tyttövauvansa maailmaan. Tämän jälkeen hän ruiskuttaa omaa myrkkyään vaimonsa sykkimättömään sydämeen, mikä muuttaa Bellan vampyyriksi. Kivuliaan muuntautumisen aikana Jacob ”leimaantuu” (tahaton prosessi, jossa ihmissusi löytää sielunkumppaninsa) Bellan ja Edwardin vauvaan, Renesmee Culleniin. Bella oli miettinyt nimeä odottaessaan Renesmeetä ja nimi oli muotoutunut Edwardin ”äidin” Esmen ja Bellan äidin Reneén nimistä.
Renesmee on parissa viikossa kasvanut parin vuoden ikäiseksi lapseksi. Irina-niminen vampyyri näkee hänet leikkimässä niityllä ja luulee häntä kuolemattomaksi vampyyrilapseksi (vampyyrimaailmassa ei saa luoda lapsivampyyreja) ja lähtee Italian Volterraan kertomaan lapsesta Voltureille, vampyyreiden ”kuninkaallisille”. Kun Volturit saapuvat tuhoamaan Renesmeen ja Cullenit rangaistukseksi laittomasta luomuksesta, Edward, Bella ja heidän kanssaan liittoutuneet vampyyrit vakuuttavat Volturit siitä, ettei Renesmee ole kuolematon lapsi, vaan puoliksi ihminen, puoliksi vampyyri, eikä ole uhka vampyyrimailmalle. Kun Volturit lähtevät, Edward ja Bella ovat lopultakin vapaita elämään rauhassa tyttärensä kanssa Esmen remontoimassa mökissään.
Ihmissuhteet > Perhe

Bella Cullen on Edward Cullenin vaimo, Renesmee Cullenin äiti, sekä Carlisle ja Esme Cullenin miniä. Bella on hyvin läheinen äitinsä Renéen kanssa, vaikka joskus hän tunteekin olevansa itse Renéen äiti. Hänen äitinsä laittaa aina suhteensa miehiin edelle, vaikka onkin tehnyt selväksi, että hän haluaa Bellan olevan itsenäinen. Bella syntyi Forksissa, mutta hänen äitinsä kasvatti Bellan Phoenixissä, jonne muutti jätettyään Charlien pian Bellan syntymän jälkeen.
Bellan suhde isäänsä on aina ollut viileä. Renéen muutettua Bellan kanssa Phoenixiin, Bella näki isänsä vain kesäisin. Vaikka Bella olikin silloin nuori, hän vihasi kesiä Forksissa ja kalastusta Charlien kanssa. Bella muutti asumaan Charlien kanssa vain antaakseen äidilleen tilaa. Charlien luona Bella huolehti heidän ruokailuistaan. Hänen isänsä on erittäin suojeleva ja epäluuloinen Edward Cullenia kohtaan.
Ihmissuhteet > Edward Cullen

»Ennen sinua Bella, minun elämäni oli kuin kuuton yö. Hyvin pimeä, mutta taivaalla oli tähtiäkin, valon ja järjen pilkahduksia… Kunnes sinä lennähdit taivaalleni kuin meteori. Äkkiä kaikki syttyi tuleen: maailma säteili kauneutta. Kun sinä olit poissa, kun meteori oli kadonnut taivaanrannan taa, kaikki pimeni. Maailma oli entisellään, mutta valosi oli sokaissut minut. Tähtiä ei enää näkynyt. Eikä missään ollut enää mieltä.» 
(Edward Bellasta, Uusikuu kpl 23)
Edward Cullen on Bellan Swanin poikaystävä, myöhemmin aviomies sekä vampyyri, joka pidättäytyy ihmisen verestä. Kun he tajuavat tunteensa toisiaan kohtaan, Bella rakastuu Edwardiin silmittömästi, uskoen, että Edward on täydellinen eikä Bella pidä itseään hänen rakkautensa arvoisena.
Edward kosii Bellaa sarjan toisessa osassa, Uudessakuussa, ja Bella myöntyy lopulta kosintaan Epäilyksessä, vaikkei pidäkään avioliitto-ajatuksesta. Osana sopimusta Edwardin kanssa hän lupaa mennä naimisiin Edwardin kanssa, jos tämä suostuu rakastelemaan Bellan kanssa ennen kuin hänestä tulee vampyyri. Bella pitää tätä ainoana asiana, jota odottaa avioliitolta.
Neljännessä osassa, Aamunkoissa, Bella menee onnellisesti naimisiin Edwardin kanssa, Alicen järjestämässä seremoniassa ja hänestä tulee Isabella Marie Cullen. Kuherruskuukautensa aikana Bella huomaa tulleensa raskaaksi. Synnytyksen aikana Bella on kuolemaisillaan ja Edwardin on muutettava hänet vampyyriksi pelastaakseen hänen henkensä.
Bellan muutoksen jälkeen hän ja Edward alkavat elää huomattavasti helpompaa elämää. Heidän on erittäin vaikeaa tyydyttää seksuaaliset halunsa toisillaan. Bella itse toteaa, että koska hänen uusi vampyyrikehonsa ei väsy, hän voisi jatkaa rakastelua koko yön. Hän saa kuulla asiasta kuitenkin Emmettiltä, Edwardin veljeltä melko lailla. Kirjan lopussa Bella ja Edward elävät onnellisesti, ikuisesti, aviomiehenä ja -vaimona tyttärensä Renesmeen kanssa.
Ihmissuhteet > Jacob Black

Jacob Black on Quileute-heimon jäsen ja Charlien parhaan ystävän Billyn poika. Jacob rakastaa Bellaa ja viettää paljon aikaa hänen kanssaan Edwardin ollessa poissa Uudessakuussa. Sillä aikaa kun Edward on poissa, Jacob helpottaa Bellan tuskaa, jonka Edwardin lähtö aiheutti. Jacobin kanssa oleminen toi helpotusta Bellan elämään, vaikka hän ei voinutkaan korvata Edwardia. Bella piti Jacobia parhaana ystävänään ja ”omana pienenä aurinkonaan”, joka säteilisi minne hän ikinä menikin. Jacobin muuntautuminen ihmissudeksi toi parin välille etäisyyttä.
Epäilyksessä Jacob tunnustaa romanttiset tunteensa Bellaa kohtaan ja yrittää vakuuttaa Bellan jättämään Edwardin. Jacob ajattelee, että koska hän on enemmän ihminen kuin Edward, hän olisi turvallisempaa seuraa Bellalle. Edwardkin näkee tämän, mutta taistelee silti Bellasta. Jacob pakottaa Bellan suutelemaan itseään, mikä johtaa siihen, että Bella löi häntä murtaen samalla kätensä ja päättäen melkein heidän ystävyytensä. Hieman myöhemmin Jacob kuulee, että Bella ja Edward ovat kihlautuneet ja panee Bellan suutelemaan itseään sanoen, että tappaa muuten itsensä. Pian Bella kuitenkin tajuaa, että hänen rakkautensa Jacobia kohtaan ei ole mitään verrattuna rakkauteen, jota hän tuntee Edwardia kohtaan. Myöhemmin hän kertoo Jacobille, että valitsi Edwardin ja murtaa Jacobin sydämen.
Murheen murtama Jacob pysyy huonoissa väleissä Edwardin ja Bellan kanssa. Lopulta Jacob leimaantuu heidän tyttäreensä Renesmeehen. Siitä Bella on raivoissaan ja kuultuaan, että Jacob antoi Renesmeelle lempinimen Loch Nessin hirviön mukaan, hän menettää itsehillintänsä ja yrittää tappaa Jacobin. Pian he kuitenkin tekevät rauhan ja Jacob pysyy Bellan parhaana ystävänä.
Ihmissuhteet > Renesmee Cullen

Renesmee Cullen on Bella Cullenin ja Edward Cullenin biologinen tytär ja hän on puoliksi vampyyri, sillä hän syntyi silloin kun hänen äitinsä oli vielä ihminen. Ensimmäiseksi Edward yrittää saada Bellan luopumaan lapsesta, mutta alettuaan kuulla vauvan ajatukset hänkin alkaa rakastaa lasta. Bella ja Renesmee rakastavat toisiaan valtavasti, ja myös Cullenin koko perhe rakastuu Renesmeehen. Myös Jacob rakastuu Renesmee'hen, kun tämä leimaantuu häneen. Ensimmäiseksi Bella ei pidä siitä, mutta lopussa hän ei enää ole sitä vastaan.
Renesmee on saanut ensimmäisen nimensä Renéeltä ja Esmeltä ja toisen nimensä Carlie Carlislelta ja Charlielta. Renesmeen lempinimi on Nessie.
Ihmissuhteet > Mike Newton

Mike Newton on suosittu poika Bellan uudessa koulussa ja hän on erittäin ihastunut Bellaan. Hän on Bellalle ystävällinen ja seuraa Bella kuin kultainennoutaja opastaessaan Bellan luokkaan joka päivä. Mike yrittää kysyä Bellaa useasti ulos, mutta hän ei ikinä suostu. Mike tulee mustasukkaiseksi kun kuulee, että Bella ja Edward seurustelevat.
Ollessaan elokuvissa Bellan ja Jacobin kanssa Mike luovuttaa Bellan suhteen ja sanoo tälle, että ”tytöt ovat julmia”. Mike kuitenkin aloittaa romanttisen suhteen Jessica Stanleyn kanssa ja hyväksyy, että Edward on Bellan poikaystävä. Bella yrittää elvyttää heidän ystävyyssuhteen neljän kuukauden ”zombiajan” jälkeen, ja onnistuukin siinä, ja heistä tulee uudestaan ystävät vaikkei Mike tunnekaan enää samaa sidettä heidän välillään.
Mike ei ilmeisesti ikinä päässyt yli Bellasta, sillä Edwardin ja Bellan häiden vastaanotolla Edward kommentoi Mikella olevan sopimattomia ajatuksia Bellasta.
Ihmissuhteet > Jessica Stanley

Jessica Stanley on myös Bellan ystävä high schoolista. Hän on ihastunut Mike Newtoniin ja myöhemmin hän Bellan johdattelujen ansiosta myös seurustelee hänen kanssaan. Jessicalla on kullanruskeat hiukset ja leveä hymy. Hän pitää puhumisesta ja juoruilemisesta. Bellan lisäksi hänen tyttöystäviinsä kuuluu muun muassa Angela Weber.
Hahmo > Ulkonäkö

Kirjoissa Bella kuvaillaan kalpeaksi. Hänellä on ruskeat silmät ja hiukset. Tätä yksityiskohtaisempaa kuvausta kirjoissa ei hänestä anneta. Stephenie Meyerin mukaan hän vältti hahmon tarkempaa kuvausta, jotta lukijat kykenisivät paremmin samaistumaan Bellaan. Meyer painottaa jättäneensä Bellan tarkan ulkonäön tulkittavaksi lukijoille itselleen, mutta nettisivuillaan kertoo kuinka itse näkee hahmon:
»erittäin vaaleaihoinen, pitkät, suorat, tummanruskeat hiukset ja suklaanruskeat silmät. Hänen kasvonsa ovat sydämenmalliset – leveä otsa, suuret silmät, näkyvät poskipäät, ja ohut nenä ja pienet leukaperät sekä terävä leuka. Hänen huulensa ovat hieman liian täyteläiset leukaperiin verrattuna. Hänen kulmakarvansa ovat tummemmat kuin hänen hiuksensa ja enemmän suorat kuin kaarevat. Hän on 165 cm pitkä, hoikka muttei lihaksikas, ja painaa noin 52 kg. Hänellä on lyhyet kynnet, koska hän pureksii niitä ollessaan hermostunut.»
Bellalla on kädessään pieni puolikuun muotoinen arpi, jonka hän sai verenhimoisen vampyyri Jamesin purtua häntä. Arpi kuvataan kalpeaksi, aina muutamaa astetta kylmemmäksi kuin hänen muu vartalonsa, ja auringonvalossa se kimaltaa samoin kuin vampyyrin iho. Aamunkoissa Edward muuttaa Bellan vampyyriksi, minkä jälkeen Bella kuvataan erittäin kauniiksi. Hänestä tulee vielä kalpeampi kuin aikaisemmin, ja hänen hiuksensa ovat tummemmat ja huulensa täyteläisemmät. Lisäksi hänen kauneuttaan kuvataan kirjassa Esmen ja Alicen veroiseksi.
Hahmo > Luonteenpiirteet ja kyvyt

Bella kuvataan ymmärtäväiseksi ja välittäväksi ihmiseksi. Hän on vakava, ujo ja älykäs tyttö, jolla on kuiva huumorintaju. Bella on huomattavan kömpelö ja erittäin itsepäinen. Hänellä kuvataan olevan hyvin yksityinen mieli, minkä vuoksi Edward ei vampyyrin kyvyillään kykene lukemaan tytön ajatuksia. Bella on lisäksi päättänyt vakaasti tulla vampyyriksi, ja hän pitää vahvasti kiinni tästä päätöksestä. Bellan sanotaan olevan huono valehtelija, mutta silloin tällöin hän osoittaa kykenevänsä teeskentelemään hyvin. Veren haju saa Bellan huonovointiseksi, mutta muututtuaan vampyyriksi veri ei enää haittaa häntä. Vampyyriksi tulonsa jälkeen Bellalla kuvataan olevan selkeämpi näkemys maailmasta. Hänen itsekurinsa on hyvä, ja hän kykenee vastustamaan halua juoda ihmisverta ensimmäisellä metsästyksellään. Yksityisen mielensä ansiosta hän saa vampyyrin erikoisvoimakseen kyvyn luoda eräänlaisen kilven suojellakseen lähellä olevia vampyyrien erikoiskyvyiltä. Edward mainitsee Bellan, toisin kuin aiemmin, olevan erittäin sulokas jopa vampyyriksi.
Filmatisoinnit

Yhdysvaltalainen elokuvayhtiö Summit Entertainment on kuvannut elokuvasarjaa Houkutus-kirjasarjan pohjalta. Elokuvissa Bellaa esittää yhdysvaltalainen näyttelijä Kristen Stewart. Stephenie Meyer kommentoi olevansa erittäin innostunut näkemään Stewartin roolissa. Hän oli innoissaan siitä, että Bellaa
oli valittu näyttelemään näyttelijä, joka on esiintynyt monen eri genren elokuvissa. Hänen mukaansa Houkutus kuuluu useaan eri genreen, joten Bellan näyttelijällä oli hyvä olla kokemusta monista tyylilajeista. Ensimmäinen Houkutus-elokuva Twilight – Houkutus sai ensi-iltansa vuonna 2008. Stewart jatkoi Bellan roolissa myös jatko-osissa Twilight – Uusikuu (2009), Twilight – Epäilys (2010), Twilight – Aamunkoi, osa 1 (2011) ja Twilight – Aamunkoi, osa 2 (2012).
Stewart voitti parhaan naispääosan MTV Movie Awardin vuonna 2009 roolistaan ensimmäisessä elokuvassa. Stewart on voittanut myös monia muita palkintoja elokuvasarjan ansiosta.
Kritiikkiä

Bella Swan on saanut hahmona kriitikoilta negatiivisen vastaanoton. Sitä on pidetty muun muassa heikkona, ärsyttävänä, seksistisesti kuvattuna, vaikeasti samaistuttavana eikä kovinkaan kiinnostavana. Esimerkiksi Kirkus Reviews mainitsi Bellan olevan hahmo, jonka ”vetovoima perustuu taikuuteen, ei itse henkilöön”, ja kutsui häntä "latteaksi ja pakkomielteiseksi". AvidBookReader -sivuston arvostelija kritisoi Bellaa sarjan heikoimmaksi ja ärsyttävimmäksi hahmoksi. Aamunkoita arvostellessaan Entertainment Weeklyn Jennifer Reese piti raskaana olevaa Bellaa vaikeasti samaistuttavana, jopa kauhistuttavana hahmona. Independent-lehden arvostelija kritisoi Aamunkoita erittäin seksistiseksi ja piti Bellaa heikkona hahmona, joka ”elää palvellakseen miehiä ja kärsiäkseen”. Myös Blast Magazinen Kellan Rice kritisoi Bellan hahmoa seksistiseksi ja arvosteli hahmon joutuvan liikaa heikon, pulasta pelastettavan neidon rooliin. Monien mielestä Bella on tylsä ja luonteeton hahmo.
Aiheesta muualla

Stephenie Meyerin kotisivut (englanniksi)
Houkutus-aiheinen wiki (englanniksi)
Kristen Stewart esittää Bella Swania sarjaan pohjautuvissa elokuvissa.
Japanintilhi

| Japanintilhi |
| --- | --- |

Uhanalaisuusluokitus
 Silmälläpidettävä  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Luokka::  Linnut Aves
Lahko::  Varpuslinnut Passeriformes
Heimo::  Tilhet Bombycillidae
Suku::  Tilhet (suku) Bombycilla
Laji::  japonica
Kaksiosainen nimi
 Bombycilla japonica  (Siebold, 1824) 
Katso myös
   Japanintilhi Wikispeciesissä   Japanintilhi Commonsissa 
Infobox OKNimi-testi OKIUCN-testi OK: 
Japanintilhi (Bombycilla japonica) on tilhen vastinlaji Kaukoidässä.
Koko ja ulkonäkö

Japanintilhi muistuttaa kooltaan ja ulkomuodoltaan tilheä. Sen pyrstönkärki on kuitenkin punainen, kun se tilhellä ja amerikantilhellä on keltainen. Pyrstön alapeitinhöyhenet ja siiven yläpuolen keskimmäiset peitinhöyhenet ovat punaiset. Sukupuolet ovat samanvärisiä.
Esiintyminen

Japanintilhi elää lisääntymisaikana vain Venäjän Kaukoidässä ja mahdollisesti Kiinassa Heilongjiangin maakunnassa. Syksyllä se vaeltaa Japaniin, Koreaan, Taiwaniin ja Kiinan itäosiin. Laji on otettu uhanalaisten lajien listalle pesimäalueilla tapahtuneiden muutosten, lähinnä ylimitoittujen hakkuiden ja pääasiassa Kiinassa tapahtuvan häkkilintupyynnin takia. Eurooppaan tuotiin vuonna 1998 noin 5 390 japanintilheä.
Elinympäristö

Lisääntymisaikana japanintilhet elävät havumetsissä. Syksyllä ne vaeltavat erilaisille marjamaille ja tulevat myös kaupunkeihin.
Lisääntyminen

Pesintä tunnetaan puutteellisesti.
Ravinto

Japanintilhet syövät marjoja ja hedelmiä, pesimäaikana myös hyönteisiä.
Amerikkalaisen jalkapallon II-divisioona

| Amerikkalaisen jalkapallon II-divisioona |
| --- | --- |

Laji:  Amerikkalainen jalkapallo
Maa(t):   Suomi
Perustettu:  1986
Joukkueita:  11
Hallitseva mestari:  Sipoo Bulldogs
Eniten mestaruuksia:  Kuopio Steelers (4)
Ylempi taso:  I-divisioona
Alempi taso:  7vs7 harrastesarja
Aiheesta muualla
II-divisioonan sivut
Amerikkalaisen jalkapallon II-divisioona on SAJL:n järjestämä miesten kolmanneksi korkein sarjataso. Kaudella 2024 II-divisioonaan osallistuu 11 joukkuetta. Sarja on jaettu kahteen lohkoon. Lohkojen kaksi parasta etenevät pudotuspeleihin. Sarjan loppuottelu on nimeltään Rautamalja ja sen samaa nimeä kantava pokaali on lahjoitettu kiertoon kaudella 2011, jolloin ensimmäisen Rautamaljan voitti Pori Bears.
II-divisioonaa on pelattu vuodesta 1986 lähtien. Sarjaa ei pelattu vuosina 1998–2002.
Joukkueet 2024

East City Giants nousi I-divisioonaan.
Helsinki Wolverines Blue pudottautui sarjaan I-divisioonasta.
Sipoo Bulldogs ja Hämeenlinna Tigers nousivat sarjaan III-divisioonasta.
Pori Bears ja Mikkeli Bouncers liittyivät sarjaan välivuoden jälkeen.
Hyvinkää Falcons vetäytyi sarjasta.
Karleby Goats jatkaa toimintaansa Kokkola Scorpionsina.
Aiemmat mestarit

| --- | --- |
 1986: Imatra Flash  1987: Porvoon Butchers  1988: Kouvola Eterlon  1989: Seinäjoki Crocodiles  1990: Vaasa Warriors  1991: South East Eagles  1992: Hyvinkää Falcons  1993: Arctic Circle Stars  1994: Oulu Northern Lights  1995: Varkaus Steelers  1996: Jyväskylä Jaguaarit  1997: Lahti Jets  2003: Varkaus Steelers  2004: Vaasa Vikings  2005: Lahti Jets  2006: Kouvola Indians  2007: Oulu Northern Lights :  2008: Vaasa Vikings  2009: Vantaa TAFT  2010: Kuopio Steelers  2011: Pori Bears  2012: Hyvinkää Falcons  2013: Vaasa Royals  2014: Hämeenlinna Huskies  2015: Kuopio Steelers  2016: Mikkeli Bouncers  2017: Kotka Eagles  2018: Pori Bears  2019: Rovaniemi Nordmen  2020: Pirkkala Spartans  2021: Vantaa TAFT  2022: Helsinki Wolverines Blue  2023: Rovaniemi Nordmen  2024: Sipoo Bulldogs
Aiheesta muualla

II-divisioonan viralliset sivut
Kristus ja Mataleena

| Kristus ja Mataleena |
| --- | --- |

Nimi:  Kristus ja Mataleena
Tekijä:  Albert Edelfelt
Valmistumisvuosi:  1890
Taiteenlaji:  öljy kankaalle
Teostyyppi:  Maalaus
Materiaali:  Öljyväri ja kangas (maalauspohja)
Korkeus:  216 cm
Leveys:  152 cm
Kokoelma:  Kansallisgalleria
Sijainti:  Ateneumin taidemuseo
Kristus ja Mataleena on Albert Edelfeltin maalaus vuodelta 1890. Maalaus perustuu suomalaiseen kansanrunouteen ja siinä on mukana ajankohtaista karelianismia.
Maalauksessa Jeesus seisoo tuohivirsut jalassaan syksyisessä koivumetsässä, ja hänen eteensä on polvistunut rukoileva tyttö. Mataleenan mallina toimi Edelfeltin palvelija, jonka kasvojen surullinen ilme syntyi, kun Edelfelt johdatteli keskustelua mallin vastikään kuolleeseen sulhaseen.
Edelfeltillä oli ollut aikeena maalata jokin Raamatun aihe. Karelianismi oli ollut hänelle vierasta ja Kalevala teoksena jopa vastenmielinen. Innoituksena toimikin Kantelettaren runo Mataleenan vesimatkasta, jossa ylpeä talon tytär tapaa orjapojan kaivolle mennessään. Poika pyytää häneltä juomavettä tuloksetta. Talon tytär kuitenkin nöyrtyy, kun poika tuntee hänen arveluttavan menneisyytensä. Mataleena sanoo "Itsepä lienet Herra Kiesus, kun mun elkeni (pahat teot) sanelet!" Tyttö itkee kiulun täyteen vettä, pesee Jeesuksen jalat ja kuivaa ne hiuksillaan. Jeesuksen yllättävää ilmestymistä kuvataan monissa muissakin kansanrunoissa, mikä kertoo kristinuskon saapumisesta ja sen törmäämisestä pakanuuteen.
Runo on tulkinta Maria Magdaleenasta, syntisestä naisesta. Taiteessa katuva Magdalena on ollut yleinen aihe ja maalauksen Mataleenan ylös suunnatulla ekstaattisella katseella onkin edeltäjiä vanhemmassa taiteessa.
Mataleena, tutkielma maalaukselle aiemmin samalta vuodelta
Edelfelt maalasi aiheesta useita luonnoksia ja otti myös valokuvia. Aluksi hän maalasi kohtausta ulkoilmamaalauksena, mutta teki siihen muutoksia myöhemmin. Saadakseen Kristuksen kasvoihin enemmän henkevyyttä hän käytti Helsingissä Magnus Enckelliä mallina. Myös Mataleenan punainen hiusnauha muuttui mustaksi.
Kirjallisuutta

Kristus och Magdalena Albert Edelfelts brev. Elektronisk brev- och konstutgåva (Albert Edelfeltin kirjeet. Elektroninen julkaisu). 2014−2020. Maria Vainio-Kurtakko & Henrika Tandefelt & Elisabeth Stubb, Svenska litteratursällskapet i Finland. (ruotsiksi)
Aiheesta muualla

Edelfelt, Albert: Kristus ja Mataleena, ajoittamaton, 1890. Valtion taidemuseo kokoelmat. Arkistoitu 29.4.2013.
Edelfelt, Albert: Mary Magdalene Kneeling, Study for the Christ and Mary Magdalene ; Magdalene, 1890. Valtion taidemuseo kokoelmat. Arkistoitu 29.4.2013.
Kalifornian lainsäädäntöelin

| Kalifornian lainsäädäntöelin |
| --- | --- |
 
Tyyppi
Tyyppi:  kaksikamarinen
Johto
Senaatin puheenjohtaja:  Eleni Kounalakis
Edustajainhuoneen puhemies:  Anthony Rendon
Edustajia:  120 40 senaattoria 80 edustajainhuoneen jäsentä 
Kokouspaikka
 California State Capitol
Kalifornian lainsäädäntöelin (engl. California State Legislature) on Kalifornian osavaltion kaksikamarinen lainsäädäntöelin. Se muodostuu edustajainhuoneesta ja senaatista. Edustajainhuoneessa on kaikkiaan 80 edustajaa ja senaatissa 40 senaattoria. Lainsäädäntöelin on yksi kymmenestä Yhdysvaltain osavaltionparlamenteista, joka kokoontuu ympäri vuoden.
Lainsäädäntöelin kokoontuu California State Capitolissa, Sacramentossa. Yhdysvaltain demokraattisella puolueella on määräenemmistö sen molemmissa kamareissa.
Aiheesta muualla

Kuvia tai muita tiedostoja aiheesta Kalifornian lainsäädäntöelin Wikimedia Commonsissa
Kalifornian osavaltio
Ilmasto
Piirit
Talous
Vaalit
Maantiede
Hallinto
Kuvernöörit
Historia
Politiikka
Teemasivu
| --- | --- |
Alueet:  Antelope Valley  Big Sur  Central Coast  Channel Islands  Coachella Valley  Cucamonga Valley  East Bay (SF)  Etelä-Kalifornia  Gold Country  Los Angelesin suuralue  Imperial Valley  Inland Empire Itäinen Kalifornia  Keskuslaakso  Kuolemanlaakso  Los Angeles Basin  Lost Coast  Mojave  North Bay (SF)  Owens Valley  The Peninsula  Pomona Valley  Redwood Empire  Russian River  Sacramento Valley  Salinas Valley  San Diegon piirikunnan pohjoisosa  San Fernando Valley  San Franciscon lahden ympäristö  San Gabriel Valley  San Joaquin Valley  Santa Clara Valley  Shasta Cascade  Sierra Nevada  Piilaakso  Pohjois-Kalifornia  Sonoma Valley  Tech Coast  Tri-Valley  Victor Valley  Wine Country  Yosemiten kansallispuisto 
Kaupungit (suurimmat):  Bakersfield  Chico  Fresno  Los Angeles-Long Beach-Glendale  Modesto  Napa  Oakland-Fremont-Hayward  Oxnard-Thousand Oaks-Ventura  Redding  Riverside-San Bernardino-Ontario Sacramento-Roseville  Salinas  San Diego-Carlsbad-San Marcos  San Francisco-San Mateo-Redwood City  San José-Sunnyvale-Santa Clara Santa Ana-Anaheim-Irvine  Santa Barbara-Santa Maria  Santa Cruz-Watsonville  Santa Rosa-Petaluma  Stockton  Vallejo-Fairfield  Visalia-Porterville  Yuba City 
Piirikunnat:  Alameda  Alpine  Amador  Butte  Calaveras  Colusa  Contra Costa  Del Norte  El Dorado  Fresno  Glenn  Humboldt  Imperial  Inyo  Kern  Kings  Lake  Lassen  Los Angeles  Madera  Marin  Mariposa  Mendocino  Merced  Modoc  Mono  Monterey  Napa  Nevada  Orange  Placer  Plumas  Riverside  Sacramento  San Benito  San Bernardino  San Diego  San Francisco  San Joaquin  San Luis Obispo  San Mateo  Santa Barbara  Santa Clara  Santa Cruz  Shasta  Sierra  Siskiyou  Solano  Sonoma  Stanislaus  Sutter  Tehama  Trinity  Tulare  Tuolumne  Ventura  Yolo  Yuba